صدر الدین عارف

شیخ صدر الدین عارف، مخدوم بہاءالدین زکریا ملتانی سہروردی دے وݙے پتر، مرید، خلیفہ اتے جانشین ہن۔ آپ دی ولادت 621ھ وچ ملتان وچ تھئی۔ آپ نے ابتدائی اتے باطنی تعلیم اپݨے پیو دی زیر نگرانی حاصل کیتی اتے جلد ہی علم و معرفت وچ یگانہ روزگار تھی ڳئے۔ قرآن دے معانی تے غور و فکر کرݨ دی وجہ توں آپ "عارف" دے لقب توں مشہور تھئے۔تذکرہ اولیائے پاک و ہند صفحہ 72

آپ نے اپݨے پیو توں بیعت کیتی اتے خلافت دا خرقہ حاصل کیتا۔ آپ کوں بیت اللہ شریف دے طواف دا ٻہوں شوق ہئی۔ ہک واری طواف دے دوران فرغانہ دی ہک شہزادی نے آپ دی پشت مبارک توں نور دیاں کرناں ݙیکھ کے آپ دی روحانی عظمت کوں سڃاݨ ڳھدا اتے آپ نال شادی دی خواہش ظاہر کیتی۔ ایں واقعے دے بعد شہزادی دے پیو، فرغانہ دے بادشاہ جمال الدین، ملتان آئے اتے اپݨی دھی دا نکاح شیخ صدر الدین عارف نال کروا ݙتا۔

پیؤ گرامی دے وصال دے بعد آپ سہروردیہ سلسلے دے سجادہ نشین بݨے اتے خلق خدا دی خدمت اتے اسلام دی تبلیغ وچ مصروف تھی ڳئے۔ آپ سخاوت وچ بے مثال ہن اتے اپݨے پیو دے ترکے وچ ملݨ والی خطیر رقم فقراء اتے غرباء وچ تقسیم کر ݙتی۔

آپ دی مجالس وچ علما اتے فقراء دی وݙی تعداد شریک ہوندی ہئی۔ آپ دے ملفوظات "کنز الرموز" دے ناں توں آپ دے مرید خواجہ ضیاء الدین نے جمع کیتے، جیہڑے پند و موعظمت اتے اسرار و معارف دا خزینہ ہن۔ آپ نے اپݨے مریدوں کوں اتباع رسول ﷺ تے ایمان ڳھن آوݨ، ذکر الٰہی دی پابندی کرݨ اتے دنیا دی محبت توں دور رہݨ دی نصیحت فرمائی۔

آپ توں کئی کرامات منسوب ہن، جنہاں وچ ہک شرابی نوجوان دی توبہ اتے ہک ہرن دے ٻال کوں واپس ڳھن آوݨ مشہور ہن۔تذکرہ اولیائے پاکستان جلد 1 صفحہ85

شیخ صدر الدین عارف دا وصال 23 ذالحجہ 684ھ کوں تھیا۔ آپ دا مزار اقدس آپ دے پیو دے پہلو وچ ملتان وچ واقع ہے، جتھاں ہر سال آپ دا عرس مبارک عقیدت و احترام نال منایا ویندا ہے۔ آپ ترک و تفرید، پرہیزگاری، سخاوت اتے مہمان نوازی کیتے مشہور ہن۔ آپ دی تعلیمات وچ خدا اتے رسول ﷺ دی محبت کوں ایمان دی بنیاد قرار ݙتا ڳیا ہے۔ آپ دے مشہور خلفاء وچ شیخ جمال خنداں اتے شیخ حسام الدین ملتانی شامل ہن۔حضرت بہاؤ الدین زکریا ملتانی مصنف و مولف حمید اللہ شاہ ہاشمی صفحہ 16

 حوالہ جات 

ونکی:ملتانی شخصیّتاں